
Projektas


LIETUVOS RESPUBLIKOS SEIMAS

STATUTAS
DĖL LIETUVOS RESPUBLIKOS SEIMO STATUTO NR. I-399 43 IR 60 STRAIPSNIŲ PAKEITIMO IR STATUTO PAPILDYMO 601 STRAIPSNIU

2025 m. 	 d. Nr. XV-
Vilnius


1 straipsnis. 43 straipsnio pakeitimas
Pakeisti 43 straipsnį ir jį išdėstyti taip:
„43 straipsnis. Seimo komitetų sąrašas
Seime sudaromi šie komitetai:
1) Aplinkos apsaugos;
2) Ateities;
3) Audito;
4) Biudžeto ir finansų;
5) Ekonomikos;
6) Energetikos ir darnios plėtros;
7) Europos reikalų;
8) Kaimo reikalų;
9) Kultūros;
10) Nacionalinio saugumo ir gynybos;
11) Socialinių reikalų ir darbo;
12) Sveikatos reikalų;
13) Švietimo ir mokslo;
14) Teisės ir teisėtvarkos;
15) Užsienio reikalų;
16) Valstybės valdymo ir savivaldybių;
17) Žmogaus teisių.“

2 straipsnis. 60 straipsnio pakeitimas
1.	Pakeisti 60 straipsnio 1 punktą ir jį išdėstyti taip:
„1) rengti ir nagrinėti įstatymų, kitų Seimo priimamų teisės aktų projektus ir pasiūlymus dėl Lietuvos ūkio (ekonomikos) valstybinio reguliavimo susisiekimo (oro, vandens, geležinkelių, kelių), saugaus eismo ir transporto infrastruktūros, logistikos, investicijų, pramonės, prekybos, paslaugų, verslo ir turizmo srityse, dėl valstybės turto valdymo, naudojimo, disponavimo juo ir privatizavimo, viešųjų pirkimų ir laisvųjų ekonominių zonų;“
2.	Pakeisti 60  straipsnio 7 punktą ir jį išdėstyti taip:
„7) atlikti ūkio valdymo ir kontrolės institucijų (Susisiekimo ministerijos, Ekonomikos ir inovacijų ministerijos bei šių ministerijų valdymo sričių įstaigų, Konkurencijos tarybos, Narkotikų, tabako ir alkoholio kontrolės departamento, Viešųjų pirkimų tarnybos) veiklos parlamentinę kontrolę, teikti pasiūlymus ir rekomendacijas dėl jų veiklos gerinimo;“ 
3.	Pakeisti 60  straipsnio 8 punktą ir jį išdėstyti taip:
„8) nagrinėti, kaip naudojami Susisiekimo ministerijos, Ekonomikos ir inovacijų ministerijos bei šių ministerijų valdymo sričių įstaigų, Konkurencijos tarybos, Narkotikų, tabako ir alkoholio kontrolės departamento, Viešųjų pirkimų tarnybos įgyvendinamoms programoms ir investiciniams projektams skirti asignavimai;“

3 straipsnis. Statuto papildymas 601 straipsniu
Papildyti Statutą 601 straipsniu:
„601 straipsnis. Energetikos ir darnios plėtros komiteto veiklos kryptys
Energetikos ir darnios plėtros komiteto veiklos kryptys:
1) teikti išvadas ir pasiūlymus dėl valstybės energetikos ir klimato kaitos valdymo politikos formavimo;
2) teikti pasiūlymus ir rekomendacijas Vyriausybei ir savivaldybėms dėl energetikos ir klimato kaitos valdymo politikos prioritetų;
3) rengti ir svarstyti energetikos ir klimato kaitos bei kitų sektorių (transporto, pramonės, žemės ūkio, atliekų tvarkymo), kuriuose yra didžiausi šiltnamio efektą sukeliančių išmetamų dujų kiekiai, srities įstatymų ir kitų teisės aktų projektus, teikti pasiūlymus šiais klausimais;
4) svarstyti komitetui Seimo perduotus įstatymų, kitų Seimo priimamų teisės aktų projektus, rengti ir teikti dėl jų išvadas;
5) pagal kompetenciją dalyvauti svarstant Seimo komitetų ir komisijų, taip pat Vyriausybės ir kitų valstybės institucijų parengtus įstatymų, programų ir kitų teisės aktų, susijusių su komiteto veiklos kryptimi, projektus ir tekti išvadas dėl jų;
6) atlikti Energetikos ministerijos bei šios ministerijos valdymo srities įstaigų, Valstybinės energetikos reguliavimo tarybos, Valstybinės atominės energetikos saugos inspekcijos parlamentinę kontrolę komiteto kompetencijai priklausančiais klausimais, išklausyti ministerijų ir kitų valstybės bei savivaldybių institucijų ir įstaigų informaciją ir pranešimus, kaip vykdomi įstatymai ir kiti teisės aktai, taip pat informaciją apie Lietuvos Respublikos valstybės tarptautinėms organizacijoms teikiamas ataskaitas energetikos ir klimato kaitos švelninimo klausimais ir teikti pasiūlymus ir rekomendacijas šiais klausimais;
7) svarstyti, kaip naudojami Energetikos ministerijos bei šios ministerijos valdymo srities įstaigų, Valstybinės energetikos reguliavimo tarybos, Valstybinės atominės energetikos saugos inspekcijos, įgyvendinamoms programoms ir investiciniams projektams skirti asignavimai; 
8) koordinuoti Seimo komitetų ir komisijų darbą energetikos ir klimato kaitos politikos srityje;
9) koordinuoti suinteresuotų valstybės valdymo institucijų ir kitų organizacijų darbą rengiant įstatymų, kitų Seimo priimamų teisės aktų projektus komiteto kompetencijai priskirtais klausimais;
10) svarstyti gautus pasiūlymus dėl energetikos ir klimato kaitos valdymo sritį reglamentuojančių įstatymų ir kitų teisės aktų;
11) teikti pasiūlymus dėl energetikos ir klimato kaitos prioritetinių programų finansavimo;
12) padėti užtikrinti valstybės, savivaldybių institucijų ir asociacijų dalyvavimą svarstant energetikos ir klimato kaitos politikos įgyvendinimo klausimus; 
13) bendradarbiauti su ūkio subjektais, jiems ir darbuotojams atstovaujančiomis asociacijomis bei kitomis institucijomis komiteto kompetencijai priskirtais klausimais;
14) organizuoti diskusijas svarbiausiais energetikos ir klimato kaitos valdymo klausimais Seimo posėdyje;
15) analizuoti tarptautinės teisės aktus bei tarptautinę praktiką, susijusią su energetikos ir klimato kaitos programomis ir darnios plėtros modeliavimu, teikti pasiūlymus ir išvadas Seimui;
16) kartu su valstybės ir savivaldybės institucijomis ir įstaigomis bei asociacijomis plėsti ir stiprinti tarpparlamentinius ryšius energetikos ir klimato kaitos valdymo klausimais;
17) svarstyti, kaip naudojamos lėšos, skirtos komiteto kompetencijai priklausančioms veiklos kryptims kiekvienoje biudžeto asignavimų valdytojo programoje, ir vertinti biudžeto lėšų bei investicijų panaudojimo tikslingumą ir efektyvumą.“

